Katrín Jakobsdóttir forsætisráðherra er fullviss um að ný reglugerð um sóttkví standist lög. Hún sagði eftir ríkisstjórnarfund nú rétt fyrir hádegi að með nýju reglugerðinni séu settar strangari reglur um sóttkví, sektir hækkaðar og rík áhersla lögð á að fólk fylgi reglum. Varðandi þá farþega sem voru skikkaðir í sóttkví í farsóttarhúsinu á grundvelli reglugerðar sem stóðst ekki lög, undirstrikar forsætisráðherra að stjórnvöld höfðu talið að reglugerðin væri lögleg, áður en dómur héraðsdóms lá fyrir.